
B8-1253/2016
Resolucija Evropskega parlamenta o razmerah v Siriji
(2016/2933(RSP))
Evropski parlament,
–
ob upoštevanju načel Ustanovne listine Združenih narodov,

–
ob upoštevanju resolucij varnostnega sveta Združenih narodov o ISIS/Daišu in Fronti Al Nusra ter tistih o konfliktu v Sirski arabski republiki, zlasti resolucij 2118 (2013), 2139 (2014), 2165 (2014), 2191 (2014), 2199 (2015), 2254 (2015), 2258 (2015) in 2268 (2016),

–
ob upoštevanju svojih prejšnjih resolucij o Siriji, vključno z resolucijo z dne 6. oktobra 2016
,

–
ob upoštevanju sklepov Sveta o Siriji z dne 17. oktobra 2016,

–
ob upoštevanju sklepov Evropskega sveta o zunanjih odnosih z dne 20. oktobra 2016,

–
ob upoštevanju izjave podpredsednice/visoke predstavnice Federice Mogherini o Rusiji in Mednarodnem kazenskem sodišču z dne 17. novembra 2016,
–
ob upoštevanju člena 123(2) Poslovnika,
A.
ker se spopadi v Siriji nadaljujejo v nezmanjšanem obsegu, humanitarne razmere pa so se še poslabšale; ker prebivalci vzhodnega Alepa in drugih obleganih mest, kot so mesto Zabadani, ki je v rokah upornikov, in vasi Kefraja in Fua v provinci Idlib, ki sta pod nadzorom vlade, trpijo hudo pomanjkanje osnovnih živil in zdravstvene oskrbe; 

B.
ker so vse strani v konfliktu zakrivile hude kršitve mednarodnega prava s področja človekovih pravic in humanitarnega prava, vključno z uporabo neselektivnega orožja, zažigalnega orožja, kasetnih bomb in bomb za napade na bunkerje na civilnih območjih ter snovi, ki so navedene kot kemično orožje v Konvenciji o prepovedi razvoja, proizvodnje, kopičenja zalog in uporabe kemičnega orožja in o njegovem uničenju; ker pri tem niso spoštovale previdnostnega načela in načela sorazmernosti; ker so namerno napadale civilna območja, šole, bolnišnice, humanitarne delavce in begunska taborišča; ker vojna hudodelstva in hudodelstva zoper človečnost ne smejo ostati nekaznovana;

C.
ker je bil svet večkrat je ogorčen zaradi grozodejstev, ki jih je izvedel ISIS/Daiš in druge džihadistične skupine, brutalnih usmrtitev in prikritega spolnega nasilja, ugrabitev, mučenja, prisilnih spreobrnitev in zasužnjevanja žensk in deklet; ker se za izvajanje terorističnih napadov novačijo in izrabljajo otroci; ker obstaja resna zaskrbljenost zaradi razmer, v katerih trenutno živijo prebivalci pod nadzorom ISIS/Daiša, in zaradi možnosti, da bi jih v kampanji za osvoboditev uporabili kot živi ščit; 

D.
ker morajo vsi oboroženi akterji, vključno z Rusijo in drugimi silami, ki sodelujejo v zračnem vojskovanju, spoštovati mednarodno humanitarno pravo in ne smejo namerno napadati civilistov in ključnih civilnih objektov;

E.
ker je Sirija podpisala Rimski statut Mednarodnega kazenskega sodišča, ni pa ga ratificirala; ker je generalni sekretar OZN Ban Ki Mun je večkrat pozval varnostni svet OZN, naj zadevo glede razmer v Siriji predloži Mednarodnemu kazenskemu sodišču; ker Rusija in Kitajska onemogočata napredek v zvezi z ugotavljanjem odgovornosti v Siriji, saj uveljavljata pravico do veta na resolucije varnostnega sveta za podelitev mandata temu sodišču za preiskavo grozljivih hudodelstev, storjenih med konfliktom v Siriji; ker prihaja do vedno novih grozodejstev, saj zanje nihče ne odgovarja, trpljenje žrtev pa se tako še stopnjuje;
1.
ponovno izraža globoko zaskrbljenost zaradi nenehnih spopadov ter zaostrovanja humanitarnih razmer v Siriji; obsoja oviranje dostave humanitarne pomoči; poudarja, da je v skladu z mednarodnim humanitarnim pravom prepovedano namerno stradanje populacij; poziva vse strani, naj zagotovijo, da bo humanitarna pomoč dosegla vse pomoči potrebne ljudi povsod v Siriji, in nemudoma omogočijo zdravstveno evakuacijo iz vzhodnega Alepa in vseh drugih obleganih območij;

2.
najostreje obsoja grozodejstva in vsesplošne kršitve človekovih pravic in mednarodnega humanitarnega prava, ki so jih zakrivile Asadove sile s podporo Rusije in milic, ki jih podpira Iran, pa tudi kršitve človekovih pravic in mednarodnega humanitarnega prava, ki so jih storile nedržavne oborožene skupine, zlasti ISIS/Daiš, Fronta Al Nusra in druge džihadistične skupine;

3.
ponovno izraža zaskrbljenost nad razmerami v vzhodnem Alepu in obsoja težko zračno bombardiranje, ki ga v zadnjih tednih izvajata Asadov režim in Rusija, zaskrbljen pa je tudi, ker so v zadnjih dneh oborožene opozicijske skupine z raketami obsežno in neselektivno obstreljevale zahodni Alep in povzročile civilne žrtve; poudarja, da morajo vse strani čim večjo pozornost nameniti zaščiti civilistov ne glede na njihovo etnično pripadnost ali versko prepričanje in v ta namen sprejeti vse ustrezne ukrepe; 

4.
poziva EU in njene države članice, naj dejavno podpirajo posebne preiskave dogodkov v Alepu, za katere je oktobra 2016 dal mandat Svet za človekove pravice, izvaja pa jih mednarodna preiskovalna komisija za Sirijo, da bi odkrili vse, ki so odgovorni za kršitve mednarodnega humanitarnega prava v Alepu, zlasti za grozljive napade na civilne objekte, šole in bolnišnice; 

5.
je trdno prepričan, da konflikta ni mogoče rešiti po vojaški poti; poziva k takojšnjemu prenehanju sovražnosti in stabilnemu premirju, ki bo vodilo k ponovnemu začetku pogajanj o politični tranziciji države; je zaskrbljen, ker je Rusija močno okrepila mornarico v vzhodnem Sredozemlju in ponovno izvaja obsežne zračne napade, ki bi jim lahko sledila tudi nadaljnja krepitev napadov na vzhodni Alep; poziva vse velike svetovne in regionalne sile, naj vplivajo na sirsko vlado in opozicijo, da bi ustavili državljansko vojno, ustvarili pogoje za obnovitev mirovnega procesa, pripravili ukrepe za krepitev zaupanja in zagotovili hiter, neoviran in varen dostop za humanitarno pomoč;

6.
pozdravlja in v celoti podpira nedavne diplomatske pobude podpredsednice/visoke predstavnice Federice Mogherini, s katerimi si prizadeva, da bi se strani, vpletene v konflikt, vrnile za pogajalsko mizo in da bi se v Ženevi ponovno začel politični proces; se je z zanimanjem seznanil z njenimi pogovori na regionalni ravni z Iranom in Saudovo Arabijo, in meni, da te dejavnosti pomenijo dodano vrednost in koristen prispevek k prizadevanjem posebnega odposlanca Združenih narodov Staffana de Misture; poudarja, da ima lahko EU pomembno vlogo pri obnovi in spravi po koncu konflikta; ponovno poudarja, da v celoti podpira sedanjo humanitarno pobudo EU za Alep, in poziva vse strani, naj olajšajo njeno izvajanje; 

7.
poziva vse strani, naj storijo vse potrebno, da bi zagotovile varnost in zaščito vseh, ki sodelujejo pri izvajanju humanitarnih dejavnostih v Siriji; opozarja, da je vsak namerni napad na humanitarne delavce vojno hudodelstvo; poziva k neodvisni preiskavi vseh incidentov in pričakuje, da bodo krivci za svoja dejanja odgovarjali;

8.
se pridružuje zaskrbljenemu pozivu predstavnika Unicefa v Siriji, ki je po številnih napadih na šole in druge izobraževalne ustanove pozval vse strani, vpletene v konflikt, in tiste, ki lahko vplivajo nanje, naj kot svojo prednostno nalogo zagotovijo zaščito otrok in spoštujejo svoje obveznosti po mednarodnem humanitarnem pravu; 

9.
je močno zaskrbljen zaradi obtožb, da sprte strani še naprej uporabljajo snovi, navedene kot kemično orožje v Konvenciji o prepovedi razvoja, proizvodnje, kopičenja zalog in uporabe kemičnega orožja in o njegovem uničenju; odločno vztraja, da morajo osebe, odgovorne za uporabo kemičnega orožja, odgovarjati za svoja dejanja; podpira podaljšanje mandata skupnega preiskovalnega mehanizma Združenih narodov in Organizacije za prepoved kemičnega orožja (OPCW), da bi ugotovili odgovornost za uporabo kemičnega orožja v Siriji;

10.
vztraja, da je treba zagotoviti, da bodo storilci kršitev človekovih pravic in mednarodnega humanitarnega prava za svoja dejanja odgovarjali; meni, da se vprašanje ugotavljanja odgovornosti za vojna hudodelstva in hudodelstva zoper človečnost ne bi smelo obravnavati pod vplivom politike; obveznost spoštovanja mednarodnega humanitarnega prava v vseh okoliščinah velja za vse strani, ki so vpletene v konflikt; vsi storilci tovrstnih kaznivih dejanj se morajo zavedati, da bodo morali zanje prej ali slej odgovarjati pred sodiščem; 

11.
poudarja, da je zaščita civilistov povsod v Siriji bistvenega pomena za vsakršen politični proces; poziva EU in države članice, naj zagotovijo, da bodo vsi, ki so zakrivili kršitve mednarodnega prava s področja človekovih pravic in humanitarnega prava, za svoja dejanja sodno odgovarjali prek ustreznih nepristranskih mednarodnih mehanizmov kazenskega prava ali nacionalnih sodišč v skladu z načelom splošne sodne pristojnosti; pozdravlja prve preiskave, ki temeljijo na tem načelu in ki potekajo v Nemčiji, Franciji in na Švedskem, njihov cilj pa je pregon vojnih zločincev, ki zdaj živijo v Evropi, ter poziva podpredsednico/visoko predstavnico in Komisijo, naj pripravita smernice za izvajanje tega načela tudi v drugih državah članicah; ponovno izraža svojo podporo temu, da bi zadevo glede Sirije predložili Mednarodnemu kazenskemu sodišču, vendar glede na to, da se varnostni Svet ni zmožen odločiti o tem vprašanju, ponovno poziva EU in njene države članice, naj v okviru generalne skupščine Združenih narodov prevzamejo vodilno vlogo v prizadevanjih za imenovanje posebnega poročevalca o sirskih vojnih hudodelstvih in preučijo možnost, da bi nadalje spodbujale zamisel o ustanovitvi sodišča za sirska vojna hudodelstva, pri čemer bi morale sodelovati in zagotoviti podporo vse države članice Združenih narodov, ki se zavzemajo za mednarodno pravosodje; poudarja, da je za spodbujanje sprave pomembno, da po koncu konflikta Sirija prevzame odgovornost v tem procesu;

12.
obžaluje odločitev ruskega predsednika Vladimirja Putina o umiku z Mednarodnega kazenskega sodišča, obenem pa ugotavlja, da Ruska federacija Rimskega statuta ni nikoli ratificirala in da dejstvo, da je do umika prišlo v tem času, spodkopava verodostojnost države, iz njega pa je mogoče tudi sklepati o njeni zavezanosti mednarodnemu pravosodju;

13.
je zaskrbljen zaradi protipravnega odvzema prostosti, mučenja, slabega ravnanja, prisilnih izginotij in usmrtitev zapornikov v zaporih in tajnih centrih za pridržanje pod sirskim režimom, ki jih vodijo milice z zunanjo podporo; poziva sirske oblasti, ki upravljajo te centre, naj prenehajo z usmrtitvami in nečloveškim ravnanjem ter Združenim narodom in drugim nevtralnim stranem, kot je mednarodni odbor Rdečega križa (ICRC), omogočijo takojšen dostop do vseh zadevnih območij, da bodo lahko spremljale razmere, obveščale družine pridržanih oseb in jim zagotavljale podporo; 

14.
pozdravlja pregled omejevalnih ukrepov EU proti Siriji in posameznikom, ki so skupaj odgovorni za zatiranje civilnega prebivalstva v državi; poudarja, da bi morala EU preučiti vse razpoložljive možnosti v zvezi z določitvijo posledic za najbolj grozljive kršitve človekovih pravic z vseh strani, če se bodo grozodejstva in grobo kršenje mednarodnega humanitarnega prava nadaljevala; 

15.
poudarja, da je pomembno učinkovito zmanjšati dostop do financiranja in financiranje dejavnosti ISIS/Daiša, prijeti tuje borce in ustaviti dobavo orožja džihadističnim skupinam; poziva sirsko opozicijo, naj se jasno distancira od teh ekstremističnih skupin in ideologije; opozarja, da bi bilo treba prizadevanja osredotočiti na to, da bi premagali ISIS/Daiš in druge teroristične skupine s seznama OZN; 

16.
naroči svojemu predsedniku, naj to resolucijo posreduje podpredsednici Komisije/visoki predstavnici Unije za zunanje zadeve in varnostno politiko, Svetu, Komisiji, vladam in parlamentom držav članic EU, Združenim narodom, članom mednarodne podporne skupine za Sirijo in vsem stranem, udeleženim v konfliktu.
� Sprejeta besedila, P8_TA(2016)0382.

